Polițiștii orașului Popești Leordeni au fost sesizați, astăzi, că o mașină condusă de o femeie a intrat într-o țeavă de gaze și în gardul unui imobil, în satul Sintești, comuna Vidra.
Polițiștii rutieri din Popești Leordeni au constatat faptul că șoferița în vârstă de 27 de ani a condus mașina, iar la un moment dat, a intrat în coliziune cu gardul și țeava de gaze.
Femeia a fost testată cu aparatul alcooltest care a indicat valoarea de 0,67 mg/l alcool pur în aerul expirat, notează Mediafax.
Polițiștii rutieri continuă cercetările sub aspectul săvârșirii infracțiunii de conducerea unui vehicul sub influența băuturilor alcoolice.